Diari Oficial de la Generalitat Valenciana


Sumari del DOGV 5566, del 30-07-2007 (2007/9916)

DECRET 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.
------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/122/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9916


Data del document
:   27-07-2007

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * organització administrativa
    * reglament intern
    * administració regional
    * legislació

DECRET 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques. [2007/9916]  
El Decret 7/2007, de 28 de juliol, del president de la Generalitat, adopta una nova estructura de l'administració de la Generalitat i determina les conselleries en què s'organitza, entre les quals està la conselleria de Justícia i Administracions Públiques.  
D'altra banda, el Decret 7/2007, de 28 de juliol, del president de la Generalitat, establix l'estructura dels òrgans superiors de la conselleria de Justícia i Administracions Públiques i els assigna noves competències.  
De la mateixa manera, el Decret 92/2007, de 6 de juliol, del Consell, establix l'estructura orgànica bàsica de la Presidència i de les conselleries de la Generalitat.  
D'acord amb el susdit, cal l'aprovació d'un Reglament Orgànic i Funcional de la conselleria de Justícia i Administracions Públiques que, adaptat al nou organigrama, determine les funcions que s'atribuïxen als òrgans superiors i centres directius que la componen, així com les unitats administratives de rang superior que s'adscriuen a cadascun d'ells.   
Per tot això, de conformitat amb el que establixen els articles 28.f) i 64 de la Llei 5/1983, de 30 de desembre, del Consell, modificada per Llei 12/2007, de 20 de març, a proposta del conseller de Justícia i Administracions Públiques i amb la deliberació prèvia del Consell, en la reunió del dia 27 de juliol de 2007,   
DECRETE  
TÍTOL PRELIMINAR  
Disposicions generals   
Article 1. De la conselleria de Justícia i Administracions Públiques  
La conselleria de Justícia i Administracions Públiques és el departament del Consell al qual correspon exercir les competències en matèria de justícia, atribucions sobre el menor infractor derivades de l'aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors, contribuir a la prevenció i eradicació de la violència, amb especial atenció a l'exercida sobre la dona, mesures encaminades a evitar la judicialització de conflictes, funció pública; modernització, i gestió de qualitat i inspecció de servicis de l'administració; col·legis professionals, associacions, fundacions, unions de fet, registres i notariat.   
Article 2. Dels òrgans superiors i del nivell directiu  
Sota la dependència del conseller, la conselleria de Justícia i Administracions Públiques està integrada pels òrgans superiors i centres directius següents:   
Secretaria Autonòmica de Justícia   
Secretaria Autonòmica d'Administracions Públiques.   
Sotssecretaria.  
Direcció General de Justícia i Menor.   
Direcció General d'Administració Autonòmica.  
Direcció General de Modernització.  
Article 3. Del Consell de Direcció  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament.   
2. Sota la presidència del conseller, el Consell de Direcció està integrat pels titulars de les secretaries autonòmiques, de la Sotssecretaria, de les direccions generals i de la direcció del Gabinet del conseller. El titular de la direcció del Gabinet del conseller es farà càrrec de la secretaria del Consell.   
3. A les sessions del Consell de Direcció podran assistir els responsables de les unitats administratives, com també aquelles persones al servici del departament que el conseller considere oportú.   
Article 4. De la substitució en cas d'absència o malaltia  
1. En els casos d'absència o malaltia del titular del departament, s'aplicarà el que disposa l'apartat i) de l'article 12 de la Llei del Consell.  
2. Fins que se'n resolga la substitució, les funcions d'aquell com a titular del departament seran exercides temporalment pels titulars de les secretaries autonòmiques, a excepció de les competències que li corresponguen com a membre del Consell i, en este cas, se seguirà l'orde relacional establit en l'article 2 del present reglament.  
3. El mateix orde s'aplicarà igualment, a l'efecte de la seua substitució, per a les secretaries autonòmiques, Sotssecretaria i direccions generals.  
4. El que establix el paràgraf anterior s'entén sense perjuí que, si fa el cas, el conseller dispose una altra cosa mitjançant una resolució.   
Article 5. Del nivell administratiu  
El nivell administratiu està constituït per totes les unitats o òrgans d'esta naturalesa dependents directament dels òrgans superiors i del nivell directiu del departament.   
TÍTOL I  
De l'estructura i funcions dels òrgans superiors  
 i del nivell directiu   
CAPÍTOL I   
Del conseller   
Article 6. De les atribucions del conseller  
1. El conseller de Justícia i Administracions Públiques és l'òrgan jeràrquic superior del departament, i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la conselleria de Justícia i Administracions Públiques.  
2. El conseller, sota la superior autoritat del Consell, assumix la representació orgànica de la conselleria de Justícia i Administracions Públiques davant de qualsevol classe d'institucions públiques i privades.  
Article 7. Dels gabinets  
1. El Gabinet del conseller és la unitat de suport, assessorament i assistència immediata al titular del departament, del qual depén directament.  
2. El Gabinet del conseller té a càrrec seu el manteniment de les relacions del conseller amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com l'exercici de totes les funcions que el conseller li encomane.  
3. Igualment, del titular de la conselleria depén directament, amb el rang d'Àrea, un Gabinet Tècnic, al qual li corresponen les funcions referents a la planificació, documentació, publicacions, comunicació i seguiment parlamentari.  
CAPÍTOL II  
De les secretaries autonòmiques   
Article 8. De les secretaries autonòmiques  
1. Els secretaris autonòmics, sota la dependència del conseller, i de conformitat amb el que disposa l'article 68 de la Llei del Consell, dirigixen i coordinen els centres directius i les seues unitats administratives que s'adscriuen sota la seua dependència.   
2. Els correspon impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlar i supervisar el compliment dels objectius.  
3. Els correspon, igualment, resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.  
Secció 1ª   
De la Secretaria Autonòmica de Justícia   
Article 9. La Secretaria Autonòmica de Justícia  
1. La Secretaria Autonòmica de Justícia exercirà les competències que li atribuïxen l'article 68 de la Llei del Consell i l'article 8 del present reglament en matèria de justícia; les atribucions sobre el menor infractor derivades de l'aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors; contribuir a la prevenció i eradicació de la violència, amb especial atenció a l'exercida sobre la dona; així com les mesures encaminades a evitar la judicialització de conflictes; els col·legis professionals; les associacions; les fundacions; les unions de fet; els registres i el notariat.  
2. De la Secretaria Autonòmica de Justícia depén la Direcció General de Justícia i Menor.  
Article 10. De la Direcció General de Justícia i Menor  
La Direcció General de Justícia i Menor, sota la dependència de la Secretaria Autonòmica de Justícia, exercix les funcions establides en l'article 70 de la Llei del Consell, així com les altres previstes en l'ordenament jurídic, respecte a les matèries següents:   
En matèria de justícia li correspon:   
Dirigir, impulsar, coordinar i executar les competències que han sigut atribuïdes a la Generalitat en l'àmbit de l'administració de Justícia, en aplicació de l'Estatut d'Autonomia, de la Llei Orgànica del Poder Judicial i de l'article 69.3 de la Llei 5/1983, de 30 de desembre, del Consell.   
b) En matèria de reeducació i reinserció social de menors infractors li correspon:  
Elaborar, promoure i executar les mesures per a assegurar una política integral en benefici del menor, en l'exercici de les funcions que la normativa vigent atribuïx a la Generalitat en matèria de reeducació i reinserció social de menors infractors, i en concret:  
1) Coordinar els recursos de reeducació i reinserció social dels menors infractors.  
2) Coordinar les competències atribuïdes a la Generalitat i a les entitats públiques en l'execució de mesures judicials, en aplicació de la legislació vigent en matèria de responsabilitat penal dels menors infractors.  
3) Supervisar les actuacions relatives als servicis i centres de reeducació i reinserció social dels menors, inclosos els tràmits d'autorització i inscripció en el Registre d'Entitats, Centres i Servicis, així com, si fa el cas, la tramitació d'expedients sancionadors.  
4) La tramitació, formalització i seguiment dels concerts amb centres de reeducació i reinserció social dels menors.  
5) La preparació i seguiment de les subvencions destinades al foment dels centres i els programes de reeducació i reinserció social dels menors.  
6) El control, la coordinació i el seguiment dels equips tècnics dels menors i dels equips tècnics de família.  
c) En matèria de contribució a prevenció de la violència i atenció a la víctima del delicte li correspon:  
1) Organitzar, executar i controlar la política de la Generalitat en matèria d'atenció a la víctima del delicte a través de la xarxa d'Oficines d'Atenció a les Víctimes del Delicte, tramitació i seguiment de les ordes de protecció, i les relacions amb els òrgans judicials de la Comunitat Valenciana.  
2) Contribuir a eliminar tota situació de violència, directa o indirecta, de la dona, així com coadjuvar en la tramitació de les denúncies que es formulen contra estes situacions i, en concret:  
Atendre de forma integral i continuada la problemàtica jurídica de les dones víctimes d'agressions, maltractaments físics i/o psíquics, violacions, abusos sexuals i assetjament sexual des dels diferents tractaments professionals.  
Prestar assessorament jurídic gratuït a dones, per a informar, orientar i canalitzar la dona cap a les institucions i organismes competents per a la resolució de la seua problemàtica.  
d) En matèria de desjudicialització de conflictes li correspon:  
Implantar, desplegar i impulsar en tots els àmbits mecanismes alternatius de resolució de conflictes, amb especial atenció als Punts de Trobada Familiar, en intervenció de conflictes derivats pels òrgans judicials en matèria de família.  
e) En matèria d'associacions, fundacions, col·legis professionals, unions de fet, registres i notariat, li correspon executar les competències que han sigut atribuïdes a la Generalitat, en aplicació de l'Estatut d'Autonomia i de les corresponents normes sectorials.   
Article 11. De les unitats administratives de la Direcció General de Justícia i Menor.  
La Direcció General de Justícia i Menor s'estructura en les unitats següents:   
a) Àrea de Relacions amb l'administració de Justícia, a la qual competix la coordinació interna dels servicis i les unitats administratives que tenen encomanades les relacions amb l'administració de Justícia, la gestió dels recursos humans de l'administració de Justícia sobre els temes que té competències, així com la formació, el suport administratiu de les comissions d'Assistència Jurídica Gratuïta, la gestió de les subvencions per a retribuir els servicis d'assistència jurídica gratuïta i l'assistència al detingut o pres, i les relatives a les unions de fet, associacions, fundacions, col·legis professionals, registres i notariat, així com la supervisió dels criteris de planificació i d'execució establits, i la representació de la Direcció General en les tasques que se li encomanen.   
Àrea de Planificació i Modernització de la Justícia, a la qual competix la supervisió i coordinació interna dels servicis i les unitats administratives que tenen encomanades l'execució de les directrius relatives al disseny, planificació, organització i coordinació de les oficines judicials i la resta d'òrgans sobre els quals es tenen competències, així com l'elaboració de les relacions de llocs de treball dels funcionaris al servici de l'administració de Justícia a la Comunitat Valenciana, els procediments de classificació de llocs de treball i relacions sindicals. Igualment, li correspon la planificació i execució dels projectes de modernització de la justícia valenciana, així com de les infraestructures judicials de la Comunitat Valenciana; i la representació de la Direcció General en les tasques que se li encomanen.   
c) Àrea de Justícia Juvenil i Prevenció de la Violència, a la qual competix la coordinació interna dels servicis i les unitats administratives que tenen encomanades totes aquelles actuacions encaminades a la reinserció i reeducació social del menor infractor; la contribució a la prevenció i eradicació de la violència en tots els àmbits i, especialment, la que s'exercix sobre la dona; així com l'atenció a la víctima que es du a terme a través de les Oficines d'Atenció a les Víctimes del Delicte; i totes les actuacions que calguen per a la implantació i desplegament dels mecanismes alternatius a la via judicial per a la resolució de conflictes relatius a qualsevol àmbit, en especial, la coordinació de la xarxa de Punts de Trobada Familiar i, també, la representació de la Direcció General en les tasques que se li encomanen.   
d) director de Gestió de les Ciutats de la Justícia, amb el rang jeràrquic administratiu d'àrea, al qual competix la gestió de les Ciutats de la Justícia de la Comunitat Valenciana, d'acord amb els criteris de planificació i d'execució establits per la Direcció General, així com la representació d'esta en les tasques que se li encomanen.   
Secció 2ª   
De la Secretaria Autonòmica d'Administracions Públiques  
Article 12. De la Secretaria Autonòmica d'Administracions Públiques  
1. La Secretaria Autonòmica d'Administracions Públiques exercirà les competències que li atribuïxen l'article 68 de la Llei del Consell i l'article 8 del present reglament, en matèria de funció pública, modernització i gestió de qualitat i inspecció de servicis; infraestructures i xarxes de telecomunicacions.  
2. De la Secretaria Autonòmica d'Administracions Públiques depenen la Direcció General d'Administració Autonòmica i la Direcció General de Modernització.  
Article 13. De la Direcció General d'Administració Autonòmica  
La Direcció General d'Administració Autonòmica, sota la dependència de la Secretaria Autonòmica d'Administracions Públiques, exercix les funcions establides en l'article 70 de la Llei del Consell, així com les altres previstes en l'ordenament jurídic, respecte a les matèries següents:  
En matèria de funció pública té encomanades la direcció, l'impuls i l'execució en matèria de personal al servici del Consell, així com la definició, implantació i supervisió del marc regulador de les relacions socials en l'àmbit de la Generalitat. Respecte d'això li correspon:  
1) Elaborar els informes sobre els projectes de disposicions generals que afecten l'estructura orgànica, mètodes de treball i de personal de les conselleries i dels organismes que en depenen.   
2) L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb el departament competent en matèria de política pressupostària i despesa pública.   
3) La gestió de personal i l'aplicació del règim d'incompatibilitats.   
4) L'elaboració de l'oferta d'ocupació pública i la seua execució mitjançant la gestió de les convocatòries d'accés a la funció pública valenciana, la supervisió dels criteris de planificació i d'execució establits en matèria d'oferta d'ocupació pública i, també, la provisió de llocs de treball.   
5) Les relacions amb les centrals sindicals, associacions professionals i representants del personal, la participació en els òrgans de representació previstos en el capítol IV del títol III de la Llei 7/2002, de 12 d'abril, de l'Estatut Bàsic de l'Empleat Públic, sense perjuí de la intervenció de l'òrgan competent en aquells processos de negociació que puguen tindre incidència pressupostària.   
6) L'execució de les funcions establides en la normativa vigent en matèria de prevenció de riscos laborals i atribuïdes als servicis de prevenció, en relació amb el personal de l'administració del Consell i la justícia.  
7) La coordinació dels servicis de prevenció dels sectors docent i sanitari.  
8) La gestió, manteniment i actualització del Registre de Personal de la Generalitat i del Registre de Llocs de Treball.  
9) La formació i perfeccionament del personal al servici de la Generalitat, mitjançant la realització, coordinació i homologació d'activitats formatives incloses en els plans de formació de la Generalitat, sense perjuí de les competències formatives que tinguen encomanades altres conselleries, així com la coordinació i homologació dels cursos impartits pels altres òrgans de la Generalitat o altres òrgans de l'administració pública.   
10) La planificació, organització i execució dels cursos derivats dels processos de selecció i promoció dels empleats públics de l'administració de la Generalitat.  
11) La formació i el perfeccionament del personal al servici de les administracions locals, en les condicions que s'establisquen en els acords de cooperació interadministrativa que puguen aconseguir-se.  
Article 14. De les unitats administratives de la Direcció General d'Administració Autonòmica.   
La Direcció General d'Administració Autonòmica s'estructura en les unitats següents:  
a) Àrea de Funció Pública, a la qual competix la coordinació interna dels servicis i les unitats administratives adscrites, la supervisió dels criteris de planificació i d'execució establits en matèria de gestió de personal, règim d'incompatibilitats, l'elaboració de les relacions de llocs de treball, els procediments de reassignació d'efectius, la classificació de llocs de treball, el sistema retributiu del personal, la gestió, el manteniment i l'actualització del Registre de Personal de la Generalitat i del Registre de Llocs de Treball i, també, el règim jurídic i les relacions sindicals.  
b) Àrea de l'Institut Valencià d'Administració Pública (IVAP), a la qual competix la coordinació interna dels servicis i les unitats administratives adscrites, la supervisió dels criteris de planificació i d'execució establits en matèria de formació i perfeccionament del personal.   
c) Àrea de Prevenció de Riscos Laborals del Sector d'Administració Pública, a la qual competix la coordinació interna dels servicis i unitats administratives adscrites, la supervisió dels criteris de planificació i d'execució establits en matèria de direcció i coordinació de les activitats preventives, d'assessorament i suport, previstes en l'article 31 de la Llei 31/1995, de 8 de novembre, de Prevenció de Riscos Laborals, i la resta de normativa aplicable, amb la finalitat de garantir l'adequada protecció de la seguretat i la salut del personal al servici de l'administració del Consell i de l'administració de Justícia, així com la coordinació dels servicis de prevenció dels sectors docent i sanitari.  
d) Àrea de Selecció i Provisió, a la qual competix planificar i gestionar els processos de provisió de llocs de treball, prestar suport tècnic i administratiu a les comissions avaluadores, gestionar els processos de provisió d'ocupació temporal en llocs de treball de l'administració del Consell, elaborar la proposta de l'oferta d'ocupació pública del personal al servici de l'administració del Consell, organitzar i gestionar els processos de selecció, planificar i dissenyar els cursos derivats dels processos de selecció i promoció dels empleats públics i prestar suport tècnic i administratiu als tribunals de selecció del personal.  
Article 15. De la Direcció General de Modernització  
La Direcció General de Modernització, sota la dependència de la Secretaria Autonòmica d'Administracions Públiques, exercix les funcions establides en l'article 70 de la Llei del Consell, així com les altres previstes en l'ordenament jurídic i, en particular, les següents:  
Planificació, direcció, impuls i execució de les polítiques del Consell en matèria de modernització de la Comunitat Valenciana i de la seua Administració i sector públic, per a aconseguir la seua plena integració en la societat de la informació i del coneixement.  
Impulsar i executar polítiques actives que garantisquen el dret dels ciutadans a l'accés a les noves tecnologies de la informació i la comunicació, a la bona administració, a relacionar-se amb les administracions públiques per mitjans electrònics i a disposar de servicis públics de qualitat.  
Planificació estratègica, impuls i desplegament de les estructures, servicis i sistemes avançats multiplataforma d'atenció al ciutadà, amb criteris d'eficiència i excel·lència en la gestió dels servicis públics.  
Impuls i desplegament de la teleadministració en les administracions públiques de la Comunitat Valenciana.  
Relacions amb els sectors de les tecnologies de la informació i la comunicació.  
El disseny, l'execució, gestió i coordinació de les polítiques del Consell en matèria d'infraestructures i xarxes de telecomunicacions de la Generalitat i del seu sector públic.   
L'elaboració, direcció i execució de les polítiques de coordinació dels servicis corporatius de telecomunicacions i dels sistemes d'informació de la Generalitat, així com el disseny, implementació i control de la política de seguretat.   
La coordinació amb la resta d'administracions públiques en matèria de tecnologies de la informació i la comunicació.   
L'impuls i participació en projectes de tecnologies de la informació i la comunicació, tant d'àmbit autonòmic, com estatal, europeu o internacional.   
La participació en els òrgans col·legiats, de caràcter tècnic, existents en el si de l'administració de la Generalitat que es dirigisquen a l'impuls, la coordinació i l'assessorament de les polítiques del Consell en matèria de modernització, sistemes d'informació, noves tecnologies i societat de la informació.  
L'aprovació de pràctiques i polítiques de certificació. El director general és l'Autoritat Certificadora de la Generalitat.  
La planificació, el disseny i la realització de les polítiques de qualitat dels servicis públics de l'administració de la Generalitat i el seu sector públic, orientades a la implantació d'una cultura d'excel·lència en la gestió.  
El disseny i la implantació dels plans d'avaluació de qualitat en l'administració de la Generalitat i el seu sector públic.  
El control i la inspecció general dels servicis, amb l'abast i contingut previstos en el Decret 236/1997, de 9 de setembre, del Consell, pel qual es regula l'exercici de la competència d'inspecció general dels servicis de l'administració valenciana.  
Qualssevol altres que se li atribuïsquen.  
Article 16. De les unitats administratives de la Direcció General de Modernització  
Per al desplegament de les seues funcions la Direcció General de Modernització s'estructura en les unitats següents:  
a) A l'Àrea de Telecomunicacions i Societat de la Informació, li correspon:  
1) La gestió i el desplegament dels programes i projectes d'àmbit autonòmic, estatal, europeu o internacional, per a la incorporació de la Comunitat Valenciana a la societat de la informació i del coneixement.  
2) La planificació, ordenació i coordinació de les telecomunicacions en l'àmbit de la Generalitat i del seu sector públic.   
3) El suport tècnic i la iniciativa, informe i suport normatiu en matèria de telecomunicacions i societat de la informació i del coneixement, tant a la Direcció General com als departaments de la Generalitat i del seu sector públic.   
4) El desplegament i seguiment de la realització de les infraestructures, xarxes i servicis de telecomunicacions en la Comunitat Valenciana així com l'establiment d'un marc de col·laboració de la Generalitat amb els distints operadors de telecomunicacions que garantisca la implantació en tot el territori dels servicis de telecomunicacions avançades i l'accés a la societat de la informació i del coneixement.   
5) La realització d'estudis, informes i actuacions tècniques i, en general, l'execució en matèria d'infraestructures i xarxes de telecomunicacions, suport dels servicis de radiodifusió sonora i televisió i, en particular, les actuacions tècniques de la Generalitat per a aconseguir la cobertura integral en la Comunitat Valenciana i la digitalització d'estes xarxes, a excepció de les competències atribuïdes a la Secretaria Autonòmica de Comunicació de la Presidència de la Generalitat.  
   
6) La coordinació i participació tècnica de la Direcció General en altres òrgans, institucions i entitats, tant públics com privats, nacionals o internacionals, en matèria de telecomunicacions i societat de la informació i del coneixement, així com la preparació, realització, supervisió i control dels projectes, la normativa, els convenis i la resta d'instruments jurídics que puguen derivar-se de dites relacions de col·laboració, coordinació o cooperació.  
b) A l'Àrea de Sistemes d'Informació i Comunicacions Corporatives de la Generalitat li correspon:  
1) La planificació, implantació i desplegament dels projectes de telecomunicacions i de plataformes tecnològiques d'ús comú de l'administració de la Generalitat.   
2) El suport tècnic en matèria de sistemes d'informació i servicis corporatius de telecomunicacions als departaments de la Generalitat i al seu sector públic.   
3) La planificació i el desplegament de la Xarxa Corporativa de Telecomunicacions de la Generalitat, junt amb la coordinació, seguiment i avaluació de la política de seguretat de les telecomunicacions de la Generalitat.   
4) La planificació, gestió i desplegament del Centre de Telecomunicacions i Sistemes d'Informació de la Generalitat (CETESI).   
c) A l'Àrea d'Atenció al Ciutadà, Qualitat i Inspecció de Servicis li correspon:  
1) El desplegament de la política del Consell en matèria d'administració electrònica i de relació dels ciutadans amb les administracions públiques a través de mitjans electrònics.   
2) La gestió i coordinació dels programes públics de la Generalitat per a la implantació d'una cultura corporativa d'excel·lència en la gestió dels servicis públics, sobre la base de la incorporació i utilització de les modernes tecnologies de la informació i la comunicació, i de la gestió del coneixement.   
3). La planificació i coordinació de les activitats d'atenció al ciutadà de la Generalitat, que integren la coordinació del Sistema d'Informació al Ciutadà i la direcció dels canals d'atenció, tant presencials en les oficines Prop, com no presencials: en la plataforma 012, en terminals mòbils, en la web o en els nous canals emergents que proporcionen la implantació de les noves tecnologies.   
4) La coordinació, homogeneïtzació i validació de la informació que continga el Sistema d'Informació al Ciutadà de la Generalitat.   
5) Les funcions atribuïdes pel Decret 165/2006, de 3 de novembre, del Consell, pel qual es regulen les queixes i suggeriments en l'àmbit de l'administració i les organitzacions de la Generalitat.  
6) La coordinació del Projecte d'Oficines Integrades d'Atenció al Ciutadà en l'àmbit territorial de la Comunitat Valenciana.  
7) El disseny, la coordinació, el desplegament i seguiment dels plans, programes i actuacions en matèria de qualitat dels servicis públics.  
8) El disseny, la planificació i execució, si s'escau, d'instruments i programes d'actuació per al mesurament de la qualitat dels servicis públics.  
9) El disseny i l'execució dels plans i programes d'avaluació de la qualitat dels servicis públics.  
10) El control i la inspecció dels servicis, amb l'abast i contingut prevists en el Decret 236/1997, de 9 de setembre, del Consell de la Generalitat, pel qual es regula l'exercici de la competència d'inspecció general dels servicis de l'administració valenciana.   
d) A l'Àrea de Desplegament i Coordinació de Tecnologies de la Informació, li correspon:  
1) La coordinació tècnica en matèria de les tecnologies de la informació amb les administracions de la Comunitat Valenciana i amb la resta d'administracions nacionals, de la Unió Europea i internacionals.   
2) El suport tècnic en la coordinació de les polítiques i del desplegament dels sistemes d'informació en l'àmbit de la Generalitat.  
3) El desplegament i la coordinació tècnica d'aquells sistemes d'informació de caràcter corporatiu d'ús comú per part dels distints departaments de la Generalitat.   
4) La coordinació, seguiment, assessorament i avaluació de l'aplicació de la política de seguretat dels sistemes d'informació de la Generalitat.   
5) El suport tècnic a l'Autoritat Autentificadora.  
6) Coordinar el Registre de Fitxers Informatitzats amb Dades de Caràcter Personal.  
7) La definició i l'impuls del paper de les noves tecnologies de la informació en els processos de modernització administrativa.  
CAPÍTOL III   
De la Sotssecretaria  
Article 17. De la Sotssecretaria   
1. Sota la directa dependència del conseller, la Sotssecretaria té atribuïdes les competències i funcions establides per l'article 69 de la Llei del Consell, aquelles que li vinguen atribuïdes per les altres normes i les que li encomane el conseller.   
2. En particular, li corresponen les següents:   
a) Dirigir i gestionar els servicis generals i dependències comunes de la conselleria.   
b) Gestionar la tramitació i coordinació dels convenis i acords de col·laboració del departament, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a la seua celebració.   
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.   
d) Dissenyar, executar i mantindre actualitzats els programes d'informació i gestió econòmica de la conselleria, establint les directrius per a la correcta gestió de les despeses i ingressos i l'òptima utilització dels recursos.   
e) Tramitar els expedients de contractació.   
f) Gestionar les despeses de personal de la conselleria i tramitar les incidències de nòmina.  
g) Realitzar els estudis tècnics i de dret comparat i, també, recopilar documentació sobre les matèries de competència de la conselleria.  
   
h) Gestionar els sistemes informàtics centrals del departament.   
i) Emetre informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose el conseller.   
j) Demanar l'emissió dels informes jurídics preceptius, d'acord amb el que disposen els articles 42 i 43 de la Llei del Consell.  
k) Elaborar els estudis i les anàlisis relatives a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen i coordinar els treballs que en esta matèria s'elaboren per altres òrgans o unitats del departament.   
l) Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els centres de la conselleria.   
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establixen les disposicions i instruccions dictades pels òrgans competents.  
n) Elaborar, emetre informes i proposar les disposicions sobre les matèries del seu àmbit funcional, així com dictar resolucions, instruccions i ordes de servici en assumptes de la seua competència.   
o) Prestar assessorament i suport tècnic i jurídic als distints òrgans de la conselleria per a la realització de les seues funcions, d'acord amb el que disposa la Llei 10/2005, de 9 de desembre, d'Assistència Jurídica a la Generalitat.   
p) Qualsevol altra que li encomane el conseller o li conferisquen les disposicions legals.   
Article 18. De la Secretaria General Administrativa.  
Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport a la Sotssecretaria i, sota la seua autoritat, atén la totalitat dels servicis generals de la conselleria.  
TÍTOL II  
De l'organització territorial  
Article 19. De les direccions territorials  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.   
2. En cadascuna de les capitals de les províncies d'Alacant, Castelló i València, hi ha una direcció territorial, la qual actua sota la dependència orgànica de la Sotssecretaria i amb competència en el territori de la respectiva província.   
3. Funcionalment, les direccions territorials depenen dels distints centres directius de la conselleria, segons l'índole de la matèria.  
Article 20. De les atribucions de les direccions territorials  
1. Al capdavant de cada Direcció Territorial està el director territorial, amb el caràcter de representant permanent de la conselleria en el seu respectiu territori.  
2. Al director territorial li correspon la direcció de tots els servicis, programes i activitats que exercixen els òrgans, unitats i centres dependents o integrats en la Direcció Territorial. El director territorial és l'òrgan de relació ordinària i regular entre les unitats, centres i dependències territorials i els servicis centrals del departament.  
Article 21. De les funcions de les direccions territorials  
1. Correspon al director vetlar per l'adequat desplegament i execució de les funcions pròpies de la conselleria en el seu àmbit territorial.  
2. El director territorial exercix les funcions que li atribuïxen les disposicions vigents, així com les que expressament li deleguen els centres directius competents.  
Article 22. De les unitats administratives de les direccions territorials  
Per a la realització de les seues funcions, les direccions territorials comptaran amb les unitats que es determinen en el desplegament del present reglament.   
DISPOSICIONS TRANSITÒRIES  
Primera  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme pel Decret 92/2007, de 6 de juliol, del Consell, sense perjuí de la competència per a resoldre dels òrgans als quals els ha sigut atribuïda. La seua retribució s'efectuarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
A l'efecte del que disposa l'apartat anterior, les unitats la denominació de les quals no haja canviat, passaran a dependre, amb els seus actuals mitjans materials i personals, de les unitats superiors que s'establixen en este reglament.  
DISPOSICIÓ DEROGATÒRIA   
Queden derogades totes les disposicions que del mateix rang o d'un rang inferior s'oposen a este decret i expressament el Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la conselleria de Justícia, Interior i Administracions Públiques. .  
DISPOSICIONS FINALS  
Primera   
Es faculta el conseller de Justícia i Administracions Públiques per a dictar totes les disposicions que requerisca el desplegament i execució del present Decret, en compliment del que disposa l'article 65 de la Llei del Consell.  
Segona   
El present Decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 de juliol de 2007.  
El President de la Generalitat,  
Francisco Camps Ortiz.  
El Conseller de Justícia i Administracions Públiques,  
Fernando de Rosa Torner.


Còpia Permalink ELI